**РАБОТЕЩ, ЗАТИСНАТ ПРИ ЗАВАРЪЧНИ РАБОТИ**

**I. Обстоятелства:**

Пострадалият е извършвал заваръчни работи по метална колона с тегло 2053 кг, която е поставена върху две метални поставки. След приключване работата по едната страна на колоната той прави опит, с помощта на мостови кран /с товароподемност 50 kN/, да обърне детайла върху поставките. При извършване на тази операция преместваната конструкция се откача и затиска работника смъртоносно.

**II. Причини за злополуката, нарушени нормативни актове и лица, допуснали нарушения:**

1. Работодателят е допуснал на местата за заваряване на изделия /в помещението на цеха и на открита работна площадка/, да бъдат използвани средства за измерване, свързани с безопасността при работа с бутилки със сгъстен газ /манометри/, които не са осигурени метрологично, с което е нарушен чл.173 ал.2 от Наредба 7 от 23.09.1999 г. за минималните изисквания за здравословни и безопасни условия на труд на работните места и при използване на работното оборудване. /Дв. бр.88/99 г./

2. Върху мотокара, използван в цеха, не е отбелязана трайно и четливо неговата максимална товароносимост, с което е нарушен чл.25 от Наредба №10 от 07.12.2004 г. за осигуряване на здравословни и безопасни условия на труд при работа с електрокари и мотокари /Дв. бр.112 от 23.12.2004 г./

3. Работодателят не е осигурил воденето на документация за мотокарите, в която се вписват данните за кара: заводски номер, година на производство, дата на пускане в експлоатация, планови технически прегледи, обслужване, забелязани дефекти, планови и извънпланови ремонти, смяна на части и агрегати, поставяне на допълнителни приспособления и др., с което са нарушени специфичните изисквания при поддържане и ремонт на електрокари и мотокари, определени в т. 4 от Приложение №2 към чл. 7, т. 2 от Наредба №10 от 07.12.2004 г. за осигуряване на здравословни и безопасни условия на труд при работа с електрокари и мотокари /Дв. бр.112 от 23.12.2004 г./

4. Работодателят не е разработил конкретни правила за движение на карите на територията на предприятието, товаро-разтоварните площадки и складовете, с което е нарушен чл.11 от Наредба №10 от 07.12.2004 г. за осигуряване на здравословни и безопасни условия на труд при работа с електрокари и мотокари /обн. ДВ. бр.112 от 23.12.2004 г./

5. Не е извършена оценка на риска за работно оборудване - повдигателно съоръжение – „кран мостови, едногредов, с товароподемност 50 KN и рег. № 411ПС458”, използван в цеха в с. Царацово, с което е нарушен чл.3 т.2 от Наредба №5 за реда, начина и периодичността на извършване на оценка на риска /обн.,ДВ, бр.47 от 21 .05.1999 г./, във връзка с чл.16 ал.1 т.1 от Закона за здравословни и безопасни условия на труд / Обн. ДВ. бр.124 от 23 Декември 1997 г./

6. Работодателят е допуснал да бъде управляван „кран мостови, едногредов, с товароподемност 50 KN и рег. № 411ПС458”, по време на производствена дейност – изготвяне на метални колони за строителството по зададен чертеж, от пострадалия работник, който не притежава документ за правоспособност за работа с това съоръжение, с което е нарушен чл.281 ал.3 от КТ, във връзка с чл.204 ал.1 от Наредба 7 за минималните изисквания за здравословни и безопасни условия на труд на работните места и при използване на работното оборудване /ДВ, бр. 88 от 1999 г./, във връзка с чл.55 т.2 от Наредбата за безопасна експлоатация и технически надзор на повдигателни съоръжения / Обн. ДВ. бр.73 от 17 Септември 2010 г./

**III. Предприети мерки:**

Дадени са предписания за всяко констатирано нарушение и е потърсена административнонаказателна отговорност на работодателя за установеното в т.6 нарушение.